#FeesMustFall: Dis ŉ nasionale krisis, sê MaimaneMmusi Maimane, leier van die DA Mmusi Maimane, leier van die Demokratiese Alliansie, het Saterdag gesê die land beleef ŉ ongekende krisis en indien dit nie aangespreek word nie, sal dit die toekoms van alle studente en die vooruitsig van die land benadeel. “Die krisis vereis dus leierskap vanuit alle sektore van die samelewing. Dit is nie net ŉ hoëronderwyskrisis nie, maar ŉ nasionale krisis,” het hy aan verslaggewers in Kaapstad gesê ná die DA se federale uitvoerende vergadering. “Die DA se posisie was nog altyd regverdig en progressief. ŉ Student kan nie uitgesluit word om sy toekoms te bou indien sy ekonomiese omstandighede nie ŉ hoëronderwyskwalifikasie kan bekostig nie. In hierdie verband kon die regering en moet die regering meer doen. “Die reg van die studente wat hul onderrig wil voortsit en hul akademiese jaar wil voltooi, moet beskerm word. Geweld en vandalisme moet ten sterkste veroordeel word en oortreders moet vervolg word. Net soos wat ons betogers versoek om binne die wet op te tree, versoek ons die polisie en privaat veiligheidsmaatskappye om ook met selfbeheersing en binne die wet op te tree.” Maimane het gesê universiteitkampusse wat gesluit word, het die grootste impak op arm studente. “Indien hierdie akademiese jaar verlore gaan, beteken dit ŉ beduidende bykomende las op die studente wat reeds sukkel om hul lewenskoste te dek.” Maimane het gesê hy is van voornemens om met dr. Ahmed Bawa, uitvoerende hoof van Universiteite Suid-Afrika (die voormalige Hoër Onderwys Suid-Afrika) en prf. Adam Habib, voorsitter van Universiteite Suid-Afrika te vergader om, onder andere, die finansieringskrisis te bespreek wat daartoe gelei het dat die land se universiteit moes sluit. Hy wil ook die gedrag van die betogers en die dringende behoefte om die akademiese jaar te voltooi, bespreek. ŉ Uitnodiging na die vergadering is ook gerig aan die leiers van ander opposisiepartye, met leiers van die Ekonomiese Vryheidsvegters (EFF), United Democratic Movement, Inkatha Vryheidsparty, African Christian Democratic Party, Vryheidsfront Plus en Agang wat reeds hul bywoning bevestig het.